Timbroù Mecklenbourg-Pomerania ar C'hornaoueg

Krouet e voe Land Mecklenburg-Pomerania ar C'hornaoueg goude ma voe dismantret Alamagn e 1945, dre unaniñ tiriadoù istorel Mecklenburg (Schwerin ha Strelitz ) ha kornôg Pomerania, al lodenn reter o vezañ staget ouzh Polonia. Unan eus ar pemp bro aloubet gant armeoù an Unvaniezh Soviedel e oa, ar re all o vezañ Thüringen, Saks-Anhalt, Saks ha Brandenburg. An tiriadoù-se a yae d’ober Republik Demokratel Alamagn e 1949.

E 1945-1946 e voe embannet un toullad timbroù-boutin gant melestradurezh an Unvaniezh Soviedel.

Disheñvel-mik e oa danvez an tresadennoù diouzh an timbroù savet gant an Trede Reich. Al labourerien alaman a veze priziet gant ar renad politikel nevez, en ur rannvro ma oa pouezusoc'h al labour-douar eget e lec'h all : un arar en ur park, ur berniad gwinizh, al labour hadañ pe mediñ, gweledvaoù war ar maez (ur vilin, un ti-feurm), ur mañsoner, ul labouradeg .… Un doare ivez da vrudañ politikerezh adreizh al labour-douar roet lañs dezhañ gant ar velestradurezh nevez.

Ur rummad timbroù a vent vrasoc’h embannet e 1945 a roas enor da stourmerien enep-nazi : ar politikour sokialour Rudolf Breitscheid hag ar c’homunour Ernst Thälmann, marvet o-daou e Buchenwald e 1944, hag ar c'hatolik Erich Klausener drouklazhet e 1934.

Alies e veze disheñvel al livioù diouzh an eil moulladur d'egile, ha gros e oa  kranelladur an timbroù pa ne oa ket nann-kranellet zoken.

Adalek 1949 e voe implijet timbroù Alamagn ar Reter er vro, ha timbroù Alamagn goude 1991.

 Pennad kar 
 Timbroù Alamagn ar Reter

Rummad:Mecklenburg-Pomerania ar C'hornaoueg
Mecklenbourg-Pomerania ar C'hornaoueg, Timbroù
Mecklenbourg-Pomerania ar C'hornaoueg